Disponibil pe Netflix de la 21 martie, serialul SF "Problema celor 3 corpuri" a ajuns în scurt timp în topul preferințelor românilor.
"Peste continente și decenii, cinci prieteni geniali fac descoperiri cutremurătoare, în timp ce legile științei se destramă și apare o amenințare existențială", este prezentarea serialului, făcută chiar de către Netflix.
"Problema celor 3 corpuri" e o adaptare a romanului SF al scriitorului chinez Liu Cixin și e produsă de celebrii David Benioff și DB Weiss, nimeni alții decât creatorii "Game of Thrones", poate cel mai popular serial din toate timpurile.
Celor doi cineaști li s-a alăturat Alexander Woo, producător în trecut pentru serialele True Blood, Manhattan și The Terror.
Presa de specialitate speculează că cele opt episoade din "Problema celor 3 corpuri" au costat mai mult decât ultimul sezon din "Game of Thrones".
"Este o poveste despre umanitate, o umanitate care se confruntă cu o criză fără precedent. Așa că am vrut să reprezentăm, pe cât e posibil, toată omenirea. Am vrut oameni de pe tot pământul. Ne-am străduit să avem o distribuție foarte diversă, internațională, pentru a ilustra cât mai bine ideea că nu este o criză a unei singure țări, ci este o criză globală", a spus David Benioff pentru Netflix.